盡心堂爲張丞相題
作者：汪藻
朝代：宋

paragraphs: 道林岳麓天下無，下有萬頃之重湖。
羣山奇變水清瀉，紫氣合沓來中區。
張公扶持宇宙了，天與此境爲公娛。
煙雲沖融几席上，幻出百態供朝晡。
那知公亦寓焉耳，胸中炯炯如冰壺。
平生忠孝心鐵石，不磨要與茲山俱。
向來卜築營草木，汲汲可笑平泉愚。
何如坐以眼爲界，卷藏雲夢吞衡巫。
主人歸來頭正黑，劍履未給黄門扶。
我雖忘世世不爾，唾手行取東西都。
誰云古今不相及，今見謝傅東山圖。